b'\n_START_ARTICLE_\n\xc3\x93lavs\xc3\xb8ka\n_START_PARAGRAPH_\n\xc3\x93lavs\xc3\xb8ka (p\xc3\xa5 dansk: Olaifesten, Olai eller Olaj) er F\xc3\xa6r\xc3\xb8ernes nationaldag og falder den 28. og 29. juli. Til \xc3\xb3lavs\xc3\xb8ka (som b\xc3\xb8r staves med et lille "\xc3\xb3" p\xc3\xa5 f\xc3\xa6r\xc3\xb8sk) fejres den norske konge Olav den hellige (\xe2\x80\xa0 29. juli 1030 i Stiklestad) i F\xc3\xa6r\xc3\xb8ernes hovedstad, T\xc3\xb3rshavn._NEWLINE_Olaifesten er som en forening af politik og kristendom et udtryk for en kristen politisk kultur i \xc3\xb8riget i Nordatlanten. Olav den Helliges kongerige var betydeligt st\xc3\xb8rre end nutidens Norge og omfattede bl.a. F\xc3\xa6r\xc3\xb8erne. Som tilnavnet antyder, blev Kong Olav k\xc3\xa5ret til helgen og har siden v\xc3\xa6ret F\xc3\xa6r\xc3\xb8ernes skytshelgen. P\xc3\xa5 dagen for hans d\xc3\xb8d i slaget p\xc3\xa5 Stiklestad den 29. juli 1030 giver f\xc3\xa6ringerne udtryk for det inderste af deres nationalitet. Helgenkongen Olav har altid indtaget en central plads i f\xc3\xa6r\xc3\xb8sk religi\xc3\xb8s og politisk tradition og kultur._NEWLINE_F\xc3\xa6ringerne kalder deres nationalh\xc3\xb8jtid for \xc3\xb3lavs\xc3\xb8ka. P\xc3\xa5 latin vigilia sancti Olavi (vigilia = v\xc3\xb8ka p\xc3\xa5 f\xc3\xa6r\xc3\xb8sk og betyder vagt). P\xc3\xa5 dansk hedder den Olai-festen. P\xc3\xa5 denne dag bliver F\xc3\xa6r\xc3\xb8ernes over tusind \xc3\xa5r gamle parlament, Lagtinget, \xc3\xa5bnet i hovedstaden T\xc3\xb3rshavn. Lagtingets medlemmer, medlemmer af F\xc3\xa6r\xc3\xb8ernes Landsstyre, biskop og alle landets pr\xc3\xa6ster og de h\xc3\xb8jeste embedsm\xc3\xa6nd g\xc3\xa5r i procession fra Lagtingshuset til T\xc3\xb3rshavn Domkirke og efter en s\xc3\xa6rlig Olaigudstjeneste tilbage til Lagtingshuset, hvor lagmanden holder sin \xc3\xa5bningstale._NEWLINE_Der har altid v\xc3\xa6ret ceremonier omkring Lagtingets begyndelse p\xc3\xa5 Olaidag. Man ved fra middelalderlige kilder, at der kom mange mennesker til T\xc3\xb3rshavn for at overv\xc3\xa6re begivenheden. Det var begyndelsen til \xc3\xb3lavs\xc3\xb8ka som nationalh\xc3\xb8jtid. Der st\xc3\xa5r i f\xc3\xa5rebrevet fra 1298, hvorn\xc3\xa5r \xc3\xa5rets tre terminer falder. Den ene er \xc3\xb3lavs\xc3\xb8ka._NEWLINE_I dag er lagtingsprocessionen (\xc3\xb3lavs\xc3\xb8kuskr\xc3\xba\xc3\xb0gongan) en fast del af Olaifestlighederne. Den afspejler den gamle forbindelse mellem ting og kirke. Og de mange mennesker, som hvert \xc3\xa5r ser processionen fra Lagtingshuset til domkirken og tilbage, ser den som en naturlig del af den nationale h\xc3\xb8jtid._NEWLINE_P\xc3\xa5 Olaiaften (\xc3\xb3lavs\xc3\xb8kuaftan, den 28. juli) er der ogs\xc3\xa5 kappr\xc3\xb3\xc3\xb0ur (kaproning med f\xc3\xa6r\xc3\xb8b\xc3\xa5de) i T\xc3\xb3rshavn. Det er \xc3\xa5rets sidste regatta i F\xc3\xa6r\xc3\xb8-mesterskabet og h\xc3\xb8jdepunkt. Olaiudstillingen i Nordens Hus p\xc3\xa5 F\xc3\xa6r\xc3\xb8erne og Olaikoncerten er yderlige attraktioner for alverdens f\xc3\xa6ringer og turister._NEWLINE_Hilsen til Olai er p\xc3\xa5 f\xc3\xa6r\xc3\xb8sk: G\xc3\xb3\xc3\xb0a \xc3\xb3lavs\xc3\xb8ku! (God Olaifest!)'